SKRIFTLIG FORESPØRGSEL E-3811/02

af Charles Tannock (PPE-DE) til Kommissionen

(9. januar 2003)

Om: Det vedvarende problem i forbindelse med evaluering af fenthion

Den 16. januar oplyste kommissionsmedlem Byrne i sit svar på skriftlig forespørgsel E-3552/00(1) fra det græske medlem Papayannakis, at der ved artikel 8, stk. 2, i direktiv 91/414/EØF(2) var åbnet mulighed for, at medlemsstaterne i en periode på tolv år (indtil den 25. juli 2003) fortsat kunne godkende plantebeskyttelsesmidler, der indeholder aktive stoffer, som ikke er optaget på listen i bilag I til direktivet, på grundlag af de generelle sikkerhedskrav i direktivets artikel 4 og nationale datakrav, at Kommissionen i løbet af perioden ville gennemføre et program for gradvis undersøgelse af aktive stoffer, at fenthion var et af de aktive stoffer, der for tiden evalueredes i henhold til Kommissionens forordning (EØF) nr. 3600/92(3), og at det forventedes, at Kommissionen ville kunne vedtage en beslutning om fenthion i begyndelsen af 2001. Kommissionen oplyste desuden, at den senest i juli 2001 ville underrette Parlamentet og Rådet om forløbet af evalueringsprogrammet.

Den 22. oktober 2001 meddelte kommissionsmedlem Byrne som svar på min skriftlige forespørgsel E-2883/01(4), at Fællesskabets evaluering af fenthion næsten var færdiggjort, og at Kommissionen så hurtigt som muligt efter høring af Den Videnskabelige Komité for Planter ville foreslå en afgørelse vedrørende fenthion, som også skulle omhandle acceptable sprøjtningsmetoder.

Den 15. marts 2002 bekræftede kommissionsmedlemmet i sin besvarelse af skriftlig forespørgsel E-0749/02(5), at evalueringen af fenthion nu var afsluttet, bortset fra en enkelt undersøgelse, som for ganske nylig var blevet indsendt til den (ikke navngivne) rapporterende medlemsstat, at evalueringen af denne undersøgelse ville foreligge i april 2002, men at den ikke forventedes at forsinke beslutningsprocessen. Han tilføjede, at Kommissionen ville forelægge resultatet af evalueringen for Den Videnskabelige Komité for Planter i april 2002, og at det forventedes, at komitéen afgav udtalelse inden for to måneder.

Den 4. december 2002 oplyste Kommissionen som svar på skriftlig forespørgsel E-3116/02(6), hvori der anmodedes om en ajourføring af resultaterne af arbejdet i Den Videnskabelige Komité for Planter, at den havde anmodet komitéen om at udtale sig om en række spørgsmål i forbindelse med evalueringen af fenthion, og at det på grund af de komplekse forhold omkring dette stof havde varet længere end forventet at udarbejde udtalelsen.

Hvor mange måneder eller år vil det endnu vare, før komitéen vil være i stand til at udtale sig endeligt om det centrale spørgsmål vedrørende forsinket neurotoksicitet og bekymringen i medlemsstater som Storbritannien og Frankrig vedrørende fenthions eventuelle klastogene effekt? Er denne forsinkelse en forsmag på, hvad der vil være tilfældet med det kommende kemikaliedirektiv, eller er Kommissionen rede til at fastsætte en tidsfrist for en endelig udtalelse fra den videnskabelige komité? Og endelig, hvilken rolle mener Kommissionen, at forsigtighedsprincippet bør spille?

(1) EFT C 174 E af 19.6.2001, s. 76.

(2) EFT L 230 af 19.8.1991, s. 1.

(3) EFT L 366 af 15.12.1992, s. 10.

(4) EFT C 115 E af 16.5.2002, s. 187.

(5) EFT C 172 E af 18.7.2002, s. 225.

(6) EFT C 110 E af 8.5.2003, s. 166.

Svar afgivet på Kommissionens vegne af David Byrne

(3. februar 2003)

Anmelderen har forelagt den rapporterende medlemsstat (Grækenland) alle de krævede oplysninger om fenthion i forbindelse med anvendelsen af fenthion som lokkemiddel i oliven- og citrusdyrkningen. Kommissionen forelagde resultatet af evalueringen af disse nye oplysninger for Den Videnskabelige Komité for Planter i april 2002. Den Videnskabelige Komité for Planter afgav udtalelse den 17. december 2002. Komitéen blev anmodet om at fremsætte sine kommentarer til de nye datas relevans og argumenter i forbindelse med vurderingen af risikoen for fugle og fenthions toksikologiske egenskaber.

Komitéen konkluderede, at de nye toksikologiske oplysninger ikke ændrer komitéens hidtidige opfattelse, hvad angår fenthions mutagene egenskaber. Af de nye data fremgår det navnlig, at fenthion næppe frembyder nogen risiko for forsinket neurotoksicitet hos mennesker.

Komitéen konkluderede dog også, at risiciene for fugle ved den foreslåede anvendelse af fenthion til trods for en ændring af anvendelsesmetoden og nye undersøgelser er meget usikre, og at betænkelighederne i komitéens tidligere udtalelse derfor fortsat gør sig gældende. Som følge deraf er komitéen fremkommet med nogle henstillinger for at forbedre risikovurderingen for fugle.

Det er Kommissionens opfattelse, at der i forskrifterne for plantebeskyttelsesmidler er taget hensyn til forsigtighedsprincippet. Et plantebeskyttelsesmiddel kan kun godkendes, hvis det på baggrund af den foreliggende videnskabelige og tekniske viden godtgøres, at dets restmængder og brugen af det i overensstemmelse med god plantebeskyttelsespraksis ikke har skadelig indvirkning på menneskers eller dyrs sundhed eller en uacceptabel indflydelse på miljøet.

Kommissionen vil følge procedurerne i Kommissionens forordning (EØF) nr. 3600/92 af 11. december 1992 om de nærmere bestemmelser for iværksættelsen af første fase af det arbejdsprogram, der er omhandlet i artikel 8, stk. 2, i direktiv 91/414/EØF om markedsføring af plantebeskyttelsesmidler. Efter at alle høringer er afsluttet, vil Kommissionen fremsende et forslag om fenthion til Den Stående Komité for Fødevarekæden og Dyresundhed snarest muligt, sandsynligvis med henblik på komitéens møde i april 2003.